[Innocentius Episcopus, servus servorum Dei, dilectis filiis Abbati et fratribus Cluniacensibus, salutem et Apostolicam benedictionem. Licet universa loca religiosa fovere ac diligere teneamur, illis tamen propensiori cura intendere nos oportet, quæ sub beati Petri jure consistunt, et nullo mediante ad provisionem nostram pertinent et tutelam. Inde est quod nos Monasterium vestrum contra molestationes indebitas speciali volentes libertatis privilegio communire, ad exemplar felicis recordationis Clementis Papæ prædecessoris nostri, præsentium auctoritate statuimus, vobisque benignè indulgemus, ut universos malefactores vestros et hominum vestrorum, qui de Provincia fuerint Lugdunensi, si eorum Episcopi et Ecclesiarum Prælati à vobis tertiò requisiti eos ad satisfactionem vobis congruam exhibendam non duxerint compellendos, licitum vobis sit successoribusque vestris illos candelis accensis auctoritate Apostolica excommunicationis sententiæ atque interdicti subjicere: quos tamdiu nuntietis excommunicationis et interdicti vinculo innodatos, donec de perpetratis excessibus satisfecerint competenter, et, si delicti qualitas hoc exegerit, ad Apostolicam Sedem cum litterarum vestrarum testimonio venerint absolvendi. Libertates prætereà, et immunitates, ac rationabiles consuetudines Monasterii vestri hactenus observatas, ratas esse decernimus, et eas auctoritate Apostolica vobis vestrisque successoribus confirmamus, arctius inhibentes, ne quis possessiones, jura, vel bona ipsius Monasterii præter Apostolicæ Sedis conscientiam, cui specialiter est subjectum, quomodolibet alienare, vel antiquas et rationabiles ipsius Monasterii consuetudines et hactenus observatas violare præsumat. Quod si à quoquam fuerit attentatum, statuimus omnimodis irritandum. Nulli ergo omninò hominum liceat hanc paginam nostræ constitutionis et inhibitionis infringere, vel ei ausu temerario contraire. Si quis autem hoc attentare præsumpserit, indignationem omnipotentis Dei, et beatorum Petri et Pauli Apostolorum ejus se noverit incursurum. Datum Romæ apud S. Petrum X. Kalendas Februarii, Pontificatus nostri anno VII.]